ዒድ አልፈጥርን በመረዳዳትና በጥንቃቄ!
በመላ የእስልምና እምነት ተከታዮች ዘንድ ልዩ ክብር የሚሰጠው የረመዳን የጾም ወር ተጠናቆ ዛሬ የኢድ አልፈጥር በዓል ሆኗልና ለመላው ሙስሊም ወገኖቻችን እንኳን አደረሳችሁ እንኳን አደረሰን እንላለን! ረመዳን፤ ሙስሊም ምእመናን ራሳቸውን የሚያንፁበት፣ ወደ አምላካቸው በልዩ ሁኔታ የሚቀርቡበትና የኢማን እውቀታቸውን የሚያሳድጉበት ልዩና የተከበረ የፆም ወር ነው። 
የረመዳን ወር ከሌሎቹ ወራቶች የተለየና ትልቅ የሚያደርገው፣ ምእመናን ፀሐይ ከመውጣቷ በፊት አንስቶ እስከ ጠለቀችበት ጊዜ ድረስ ከምግብ፣ ከውሃ፣ ከመጥፎ ንግግር እና ባህሪ ተቆጥበው የሚያሳልፉት በመሆኑ ነው፡፡ ረመዳን በቁርአን እውቀት አዕምሮ የሚበለጽግብትና በመንፈሳዊ እሴቶች ተሐድሶ ተወስዶ የሚወጣበት ወር ነው፡፡ ምእመናን መንፈሳዊ ጥንካሬን ለማግኘት እምነቱ የሚያዘውን የአመጋገብ ዘይቤ የሚለውጡበትና በጾምና ስግደት የሚተጉበት ወቅትም ነው፡፡ 
በእስልምና ዕምነት ጾም ለምዕመኑ ትዕግሥት፣ ትህትና እና መንፈሳዊ ትምህርት ይሰጠዋል ተብሎ ይታመናል። ረመዳን ለ”አላህ” ሲባል የሚፆም ፆም እንደሆነና ሙስሊሙ ምዕመን ለሠራው ኃጢያት ምህረትን የሚጠይቅበት፣ ዕለት ተዕለት ለሚሠራቸው ኃጢያቱ ይቅርታን የሚለምንበትና ፈጣሪ ከክፉ ነገር ሁሉ ይጠብቀው ዘንድ የሚጸልይበት ወር መሆኑን የእምነቱ ሊቃውንት ያስረዳሉ። 
ረመዳን በየዓመቱ በሙስሊሙ ህብተረሰብ ዘንድ በናፍቆት የሚጠበቅ ወር ሲሆን፤ በዚህ ዓመት ደግሞ በተለይም ከኮሮና ቫይረስ ጋር በተያያዘ ልዩ ገጽታን የተላበሰ ወር ሆኖ አልፏል። ዓለም አቀፍ ስጋት የሆነው የኮሮና ወረርሺኝ በህዝቦች ላይ የከፋ ጉዳት እንዳያስከትል ሲባል በመስጊድ የሚደረጉ የኅብረት ስግደቶች በዚህ ዓመት ሊከናወኑ አልቻሉም። ቀደም ሲል በረመዳን የፈጥር ወቅት የሚደረጉ በጋራ የማፍጠር ሥነ ስርዓቶችም ከዚሁ ወረርሺኝ ስጋት ጋር በተያያዘ በተለመደው መልኩ ሊከናወኑ አልቻሉም። በዚህ አጋጣሚ ኢትዮጵያውያን ሙስሊሞች የመንግሥትንና የሃይማኖት አባቶችን መልዕክት ተከትለው የተሰጡ ትዕዛዛትን በመተግበራቸው ላቅ ያለ ክብር ሊሰጣቸው ይገባል። 
ምንም እንኳን የኮሮና ወረርሺኝ በርስ በርስ መቀራረቡና አብሮ ማፍጠሩ ላይ ተጽእኖ ቢፈጥርም መረዳዳቱንና መተጋገዙን ግን በፍጹም ሊያስቀረው አልቻለም። በጾሙ ወቅት የተደረጉ በርካታ የማዕድ ማጋራትና ምስኪኖችን የማገዙ ተግባር ለዚህ አባባላችን መልካም ማስረጃ ናቸው። በዘንድሮው የረመዳን ወር አዲስ አበባን ጨምሮ በመላ አገራችን በርካታ ማዕድ የማጋራትና የተቸገሩ ዜጎችን የመደገፍ ተግባራት ተከናውነዋል። በዚህ ቅዱስ ተግባር ላይ በውጭ አገር የሚኖሩ ኢትጵያውያን ጭምር ተሳታፊ ነበሩ። 
ጾሙ ይህን በመሰለ ስኬት መጠናቀቁ ትልቅ የደስታን ስሜት የሚፈጥር ነው። ዒድ – አልፈጥር ትርጉሙ ራሱ የፆም ማጠናቀቂያ ክብረ – በዓል እንደማለት ነው፡፡ ዒድ አልፈጥር በብዙ ሀገሮች በተለያዩ መንገዶች ቢከበርም የጋራ የሆነ አንድ ነገርን ግን ይዟል፡፡ ይሄውም በበዓሉ ቀን ሁሉም አማኞች በጠዋት ተነስተው ልዩ የሶላት ስግደት ወደሚደረግበት ቦታ መትመማቸው ነው። የእምነቱ ተከታዮች በቡድን እየሆኑ ተክቢራ (የበዓሉ የውዳሴ ዜማዎች) በማድረግ ወደ ስግደቱ ቦታ ይተማሉ፡፡ ከስግደት መልስ ምእመናን የበዓል ድግስ አድርገው ከቤተሰብ፣ ከዘመድ – አዝማድ እንዲሁም ከጐረቤት ጋር በዓሉን በደስታ ያሳልፋሉ፡፡ 
ምንም እንኳን ይህ ከላይ የተገለጸው ሥነስርዓት ሁሌም በበዓሉ የሚከናወን ቢሆንም ዘንድሮ ግን በሰው ልጆች ህይወት ላይ የኮሮና ወረርሺኝ ከደቀነው ስጋት ጋር ተያይዞ በዓሉን በጥንቃቄ ማክበር የግድ ብሏል። ዘንድሮ የሚከበረውን 1 ሺህ 441ኛውን የዒድ አል ፈጥር በዓልን አስመልክቶ የኢትዮጵያ እስልምና ጉዳዮች ጠቅላይ ምክር ቤት ፕሬዚዳንት ተቀዳሚ ሙፍቲ ሐጂ ኡመር እንድሪስ ባስተላለፉት መልዕክት “ህዝበ ሙስሊሙ የዘንድሮውን የዒድ በዓል ሲያከብር የኮሮና ቫይረስ የተከሰተበት ወቅት በመሆኑ ቫይረሱ እንዳይሰራጭ ጥንቃቄ በማድረግ መሆን ይኖርበታል። በመሆኑም ሁሉም የዒድ ሰላትን በየቤታቸው ሆነው እንዲሰግዱ አሳስበዋል። በዓሉ ሲከበርም የተቸገሩትን በመርዳት፣ በመተጋገዝና በመተዛዘን እንዲሁም አንድነትን በሚያጠናክር መልኩ መሆን ይገባዋልም” ብለዋል። 
ስለሆነም መላው የሙስሊም ማህበረሰብ የዒድ አልፈጠርን በዓል ሲያከብር አንድም ኮሮናን ለመከላከል መወሰድ የሚገባቸውን የጥንቃቄ ዕርምጃዎች በመተግበር በሌላ በኩል አቅም ያጡ ወገኖችን በማሰብና በመርዳትም ጭምር ሊሆን ይገባል! መልካም በዓል!አዲስ ዘመን ግንቦት 16/2012